ELEBIDERAKO KEXAK ETA ESKAERAK:

Pediatria euskaraz

Haurren osasuna eta arretak lehentasuna dauka. Izan ere, gure etxean haurrak izan dira beti aurrena.

Horrexegatik, eta Osakidetzak hobekuntzarako daukan prestutasuna kontuan harturik, pediatria zerbitzuan euskararen erabilera sustatzera eta horrela pazienteon gogobetetasuna hobetzea eskatzen dut.

Pediatria zerbitzua euskaraz eskaintzea eskatzen dut, ahoz eta idatziz, Debagoieneko herri guztietan, eta zerbitzu horren eskaintza aktiboa egitea eskatzen diot Debagoieneko ESIri.

Guraso askorentzat lehentasunezko hizkuntza euskara da. Ama-hizkuntza, etxean erabiltzen den hizkuntza, baita hezkuntzan ere. Eta arreta pediatrikoa euskaraz nahi genuke, bere osotasunean.

Gaur egun, zoritxarrez, ez zaie Debagoieneko ESIko pazienteei hizkuntza lehenesteko aukera eskaintzen. Ez dago behar bezalako eskaintza aktiborik, eta paziente berriak ez badira (jaioberriak edo leku-aldaketak alegia) eurek eskatu behar dute. Horrek pazienteen arteko berdintasuna urra dezake, eta kalitatearen eta oro har arreta sanitarioaren oinarria den ekitateari kalte egin diezaioke.

Pazienteei eskaini behar zaie hortaz, eta ez eskatzera behartu. Pediatria zerbitzua eskaini, beraz, osotasunean (ahoz eta idatziz) Debagoieneko herri eta osasun zentro guztietan.